Mette Frederiksens meddelelse på pressemødet i går om at åbne skolerne for de mindste klasser kom som en overraskelse både for forældrene og for skolerne.

Lonnie Ilum er mor til Sigurd, som skal tilbage i 1. klasse igen efter påsken. - Jeg blev faktisk lidt fortvivlet. Det kom faktisk bag på mig, siger Lonnie Ilum. På Vesterkærets Skole i Aalborg fik skolelederen også pludselig travlt. - Det er en helt ekstraordinær situation, hvor vi på kort tid hen over påsken skal finde ud, hvordan vi kan tage imod børnene, siger skolelederen på Vesterkærets Skole, Kasper Cramer. Bange for smitte og uvished Det er ikke uden en vis bekymring, at Lonnie Ilum lige om lidt skal sende Sigurd i skole igen. - Ja, hvad er det,jeg er bange for? Det er jo selvfølgelig alt den smitte, og den uvished der er. Det ændrer sig jo hele tiden, hvad det handler om, siger Lonnie Ilum Skolelederen er dog rolig ved situationen. - Vi vil jo gøre vores bedste for at sikre og sørge for, at der er de procedurer og de retningslinjer, der skal til. Det her er uvant, men vi vil jo gøre det bedste for at kommunikere så meget som muligt med forældrene, så vi kan komme igennem det her sammen, siger Kasper Cramer. Onsdag efter påskeferien er det altså elever fra 0. til 5. klasser, der skal starte igen, mens de store klasser fortsat skal undervises hjemme.